## Odluka o izmjeni i dopuni Odluke o načinu prodaje, cijeni, vremenu i uvjetima prodaje dionica INA - Industrije nafte d.d. javnom ponudom i posebnim pogodnostima prodaje hrvatskim građanima

### NN 113/2006 (18.10.2006.), Odluka o izmjeni i dopuni Odluke o načinu prodaje, cijeni, vremenu i uvjetima prodaje dionica INA - Industrije nafte d.d. javnom ponudom i posebnim pogodnostima prodaje hrvatskim građanima

# VLADA REPUBLIKE HRVATSKE

**2496**

Na temelju članka 9. Zakona o privatizaciji INA – Industrije nafte d.d.
(»Narodne novine«, br. 32/2002), a u vezi s člankom 4. stavkom 1., točkom 4.
Zakona o privatizaciji INA – Industrije nafte d.d., Vlada Republike Hrvatske je
na sjednici održanoj 13. listopada 2006. godine donijela

## ODLUKU

### O IZMJENI I DOPUNI ODLUKE O NAČINU PRODAJE, CIJENI, VREMENU I UVJETIMA PRODAJE DIONICA INA – INDUSTRIJE NAFTE d.d. JAVNOM PONUDOM I POSEBNIM POGODNOSTIMA PRODAJE HRVATSKIM GRAĐANIMA

I.

U Odluci o načinu prodaje, cijeni, vremenu i uvjetima prodaje dionica INA –
Industrije nafte d.d. javnom ponudom i posebnim pogodnostima prodaje hrvatskim
građanima, (»Narodne novine«, broj 104/2006), u točki II. stavak 2. mijenja se i
glasi:
»Dionice iz točke I. stavka 1. ove Odluke izložit će se prodaji u postupku javne
ponude tijekom četvrtog tromjesečja 2006. godine.«
Iza stavka 2. dodaju se novi stavci 3., 4., 5. i 6. koji glase:
»Nakon odobrenja Hrvatske agencije za nadzor financijskih usluga za
objavljivanje podataka potrebnih za uvrštenje dionica INE d.d. u službenu
kotaciju, u vezi s ponudom i prodajom dionica iz točke I. stavka 1. i točke II.
stavka 1. ove Odluke, Vlada Republike Hrvatske odlukom (u daljnjem tekstu:
»odluka o rasponu cijene«) će utvrditi:
– datum početka postupka javne ponude;
– trajanje postupka javne ponude;
– rokove potrebne za provedbu ove Odluke;
– raspon ponudbene cijene po dionici, unutar kojega će osobe iz točke I. stavka
2. ove Odluke biti pozvane na stavljanje ponuda na kupnju (dalje u tekstu:
»ponuda na kupnju«), te
– dan zaključenja transakcije (dalje u tekstu: »dan zaključenja«).
Nakon isteka rokova za podnošenje ponuda i zaključenja knjige ponuda, Vlada
Republike Hrvatske će u primjerenom roku donijeti odluku o prodajnoj cijeni po
dionici unutar raspona cijene utvrđenog, sukladno odluci iz stavka 3. ove Odluke
(u daljnjem tekstu: »prodajna cijena«), po kojoj će dionice iz točke I. stavka
1. ove Odluke biti prodane ponuditeljima.
Pri donošenju odluke o prodajnoj cijene uzet će se u obzir osobito čimbenici
koji se odnose na rezultate poslovanja regionalnih naftnih i plinskih tvrtki,
financijske i poslovne podatke INE d.d., tržišne cijene vrijednosnica,
financijske i poslovne podatke tvrtki koje djeluju na sličnom području
poslovanja kao INA d.d., te prevladavajuće tržišne prilike općenito.
Vlada Republike Hrvatske donijet će odluke iz stavka 3. i 4. ove točke nakon
savjetovanja s financijskim savjetnicima, imenovanim Odlukom Vlade Republike
Hrvatske o izboru financijskog savjetnika za nastavak privatizacije INA –
Industrije nafte d.d., Zagreb, klase: 310-05/05-03/02, urbroja: 5030116-05-9, od
22. rujna 2005. godine (u daljnjem tekstu: »voditelji knjige ponuda«).«

II.

U točki III., stavku 1., ispred riječi »prodajna cijena« dodaje se riječ
»ukupna«.

III.

Iza točke III. dodaje se nova točka IIIa. koja glasi:

*»IIIa.*

Hrvatski državljanin može u sklopu javne ponude dati ponudu na kupnju dionica uz
pravo prvenstva i posebnu pogodnost iz točke III. ove Odluke, u pisanom obliku
na obrascu kojeg utvrdi Raiffeisenbank Austria d.d., Zagreb (u daljnjem tekstu:
»Agent«), koji će, uz ostale podatke, sadržavati sve podatke koje Središnja
depozitarna agencija traži u svrhu otvaranja računa nematerijaliziranih
vrijednosnih papira fizičke osobe (dalje u tekstu: »obrazac ponude«).
Ponuda na kupnju iz stavka 1. ove točke podnosi se osobno ili putem punomoćnika
kojemu je ponuditelj izdao posebnu punomoć na kojoj je potpis ponuditelja
javnobilježnički ovjeren, u bilo kojoj poslovnici Agenta na području Republike
Hrvatske.
Ponude na kupnju moraju se podnijeti u roku određenom u odluci o rasponu cijene
iz točke II. stavka 3. ove Odluke.
Ponuda na kupnju koja je dana na način i u roku iz stavaka 1., 2. i 3. ove
točke, smatrat će se valjanom i obvezujućom, pod uvjetom da su ispunjene
sljedeće pretpostavke:
a) da ponuditelj prilikom podnošenja obvezujuće ponude pruži dokaz o hrvatskom
državljanstvu, sukladno odredbi članka 29. Zakonom o hrvatskom državljanstvu
(»Narodne novine«, broj 53/91, 70/91, 28/92 i 113/93);
b) da ponuditelj ili njegov punomoćnik vlastoručno potpišu obrazac ponude;
c) da je obrazac ponude uredno popunjen i da ponuda na kupnju u obrascu ponude
sadrži ukupni kunski iznos kojeg će ponuditelj platiti za kupnju dionica (u
daljnjem tekstu: »ukupna kupovna cijena«), te
d) da iznos ukupne kupovne cijene bude proknjižen na računu koji će biti naveden
u obrascu ponude, prije isteka posljednjega dana roka za podnošenje ponude na
kupnju utvrđenog u odluci o rasponu cijene iz točke II. stavka 3. ove Odluke.
Broj dionica koji će biti raspoređen ponuditelju bit će jednak broju koji se
dobije dijeljenjem ukupne kupovne cijene s prodajnom cijenom, s time da će tako
dobiveni broj dionica biti zaokružen na prvi niži cijeli broj. Ako dionice budu
raspoređene ponuditelju, Agent će vratiti ponuditelju višak uplate koji se
iskaže kao posljedica takvog zaokruživanja najkasnije u roku od 7 dana od dana
zaključenja, bez kamate.
Ponuda na kupnju koja ispunjava uvjete iz stavka 4. pod a) – d) ove točke,
neopoziva je i obvezuje ponuditelja do dana zaključenja, a u slučaju obustave
postupka javne ponude prije dana zaključenja, do dana objave odluke Vlade
Republike Hrvatske o obustavi postupka javne ponude u Narodnim novinama. U
potonjem slučaju, Agent će svakom ponuditelju vratiti iznos uplaćen u vezi s
ponudom na kupnju najkasnije u roku od 7 dana od dana objave spomenute odluke,
bez kamata.
Republika Hrvatska prihvatit će ponuditeljevu valjanu i obvezujuću ponudu na
kupnju na dan zaključenja, prijenosom dionica raspoređenih ponuditelju u skladu
s odredbom stavka 5. ove točke, na njegov račun nematerijaliziranih vrijednosnih
papira kod Središnje depozitarne agencije.
Najkasnije u roku od 7 dana od dana zaključenja, Agent će:
a) osigurati da ponuditelj u pisanom obliku bude obaviješten o prihvatu njegove
ponude obavljenim prijenosom prodanih dionica na njegov račun
nematerijaliziranih vrijednosnih papira kod Središnje depozitarne agencije, te

b) obavijestiti ponuditelja za čiju se ponudu utvrdi da nije valjana, o toj
činjenici te vratiti takvom ponuditelji iznos uplaćen Agentu u vezi s danom
ponudom na kupnju, bez kamata.
Ako ukupan broj dionica u pogledu kojih hrvatski državljani stave valjane
obvezujuće ponude na kupnju uz pravo prvenstva i posebnu pogodnost, premaši broj
dionica iz točke I. stavka 1. ove Odluke koje se prodaju javnom ponudom, Agent
će broj dionica čija se kupnja nudi razmjerno smanjiti za svakog ponuditelja,
zaokruženo na punu dionicu, na manje. U tom slučaju prihvat valjane i obvezujuće
ponude na kupnju odnosit će se na tako umanjeni broj dionica. Agent će
ponuditelju vratiti višak uplate koji se iskaže kao posljedica takvog
zaokruživanja najkasnije u roku od 7 dana od dana zaključenja, bez kamata.
Prihvatom valjane obvezujuće ponude na kupnju, u skladu s odredbom stavka 7. ove
točke, nastaje obveza na prijenos dopunskih dionica u skladu s odredbom točke
III. stavka 2. ove Odluke. Dopunske dionice smatrat će se raspoređenima i
prodanima u smislu točke IV. ove Odluke. U odnosu na ostvarivanje prava na
dopunsku dionicu primjenjuju se odredbe točke III. stavka 3. do stavka 5. ove
Odluke.
Za rješavanje sporova koji nastanu iz, ili u povodu ponuda na kupnju bit će
nadležan stvarno nadležni sud u Zagrebu.«

IV.

Iza točke IV. dodaju se nove točke IVa., IVb. i IVc. koje glase:

*»IVa.*

Pored prava kojeg hrvatski državljanin ima u skladu s točkom III. ove Odluke,
svaka fizička osoba može u sklopu javne ponude dati ponudu na kupnju dionica iz
točke IV. ove Odluke na obrascu ponude iz točke IIIa. stavka 1. ove Odluke.
Ponude na kupnju moraju se podnijeti u roku određenom u odluci o rasponu cijene
iz točke II. stavka 3. ove Odluke.
U pogledu ponude na kupnju iz stavka 1. ove točke odgovarajuće se primjenjuju
odredbe iz točke IIIa. stavaka 1., 2., 4. podstavaka b., c. i d., 6., 7., 8. i
11. ove Odluke.

*IVb.*

Domaće i strane pravne osobe mogu u sklopu javne ponude u roku određenom u
odluci o rasponu cijene iz točke II. stavka 3. ove Odluke podnijeti Agentu
indikativnu ponudu na kupnju dionica iz točke IV. ove Odluke u postupku i uz
navođenje podataka u skladu s uvriježenom praksom domaćeg i međunarodnog tržišta
kapitala.
Indikativna ponuda na kupnju dionica mora sadržavati:
a) iznos ukupne kupovne cijene u kunama, ili
b) broj dionica kojeg bi ponuditelj iz stavka 1. ove točke želio kupiti uz
naznaku bilo koje željene cijene unutar raspona cijene.
Raspored dionica na ponuditelje na koje se odnose točke IVa. i IVb. ove Odluke
utvrdit će se primjenom ovlaštenja iz točke IVc. stavka 2. ove Odluke, nakon
savjetovanja s voditeljima knjige ponuda.

*IVc.*

Ovlašćuje se potpredsjednik Vlade Republike Hrvatske za gospodarstvo da, u ime
Republike Hrvatske, uz suglasnost Vlade Republike Hrvatske, sklopi Ugovor o
upisu dionica između Republike Hrvatske, INE – Industrije nafte d.d. i voditelja
knjige ponuda.
Potpredsjednik Vlade Republike Hrvatske za gospodarstvo ovlašten je, u ime
Republike Hrvatske, poduzimati sve radnje potrebne za provedbu postupka javne
ponude.«

V.

Ova Odluka stupa na snagu danom objave u »Narodnim novinama«.

Klasa: 310-05/02-03/03
Urbroj: 5030114-06-7
Zagreb, 13. listopada 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Odluka, NN 113/2006-2496
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)